คลังตีปีกรีดภาษีทะลุเป้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ครึ่งปีงบประมาณเกิน1.8แสนล. กรณ์ฝันหวานลดก่อหนี้สาธารณะ
โพสต์ทูเดย์ — รัฐบาลดีใจได้ลดก่อหนี้สาธารณะ เพราะเก็บรายได้ทะลุเป้าถึง 1.85 แสนล้านบาท 
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า การที่เศรษฐกิจภายในประเทศปรับตัวดีขึ้นอย่างชัดเจน ส่งผลให้การเก็บรายได้ปี 2553 ที่เริ่มมาตั้งแต่เดือน ต.ค. 2552มี.ค. 2553 เกินเป้าทุกเดือน ทำให้การเก็บรายได้ครึ่งปีแรกของปีงบ ประมาณเกินเป้า 1.85 แสนล้านบาท 
ทั้งนี้ การเก็บรายได้สูงกว่าเป้าจำนวนมาก ทำให้ นายกรณ์ จาติกวณิช รมว.คลัง สามารถที่จะดำเนินนโยบายทางการคลังได้คล่องตัวมากขึ้น ว่าจะนำรายได้ที่เก็บได้เกินไปใช้หนี้สาธารณะให้เร็วขึ้น หรือตั้งงบประมาณกลางปี เพื่อลดการก่อหนี้จากงบประมาณขาดดุลให้น้อยลง
สำหรับการเก็บรายได้ที่เพิ่มขึ้น เป็นการเก็บรายได้ที่เพิ่มขึ้นทุกกรมภาษี ทั้งกรมสรรพากร กรมสรรพสามิต และกรมศุลกากร เพราะเมื่อเศรษฐกิจดีขึ้น ราคาสินค้าเพิ่มขึ้น การจัดเก็บภาษีมูลค่าเพิ่มได้มากขึ้น 
ขณะที่คนก็มีรายได้จากการจ้างงาน เพราะการว่างงานลดลง การจัดเก็บภาษีบุคคลธรรมดาของกรมสรรพากรก็เพิ่มขึ้น บริษัทก็ได้กำไรเพิ่มขึ้น ก็เก็บภาษีเงินได้นิติบุคคลมากขึ้น ซึ่งในส่วนของการเก็บรายได้ครึ่งปีหลังของปีงบประมาณ การเกินเป้าจะลดน้อยลง แต่เชื่อว่าทั้งปีการเก็บรายได้มีโอกาสที่จะเกินเป้าถึง 2 แสนล้านบาท
“การประมาณการเก็บรายได้ปีงบ 2553 ทำตอนปี 2552 ซึ่งตอนนั้นเศรษฐกิจติดลบ 7.1% ซึ่งตอนนี้ล่าสุด สศค. ประเมินว่าเศรษฐกิจจะโต 4.5% เงินเฟ้ออีก 4% ซึ่งจะส่งผลให้รายได้ของรัฐบาลเก็บเกินเป้าได้ถึง 15% ของเป้าที่ตั้งไว้ 1.5 ล้านล้านบาท” นายสาธิต กล่าว
นายสาธิต กล่าวว่า จากประมาณการเก็บรายได้ที่ผ่านมาพบว่า ในช่วงที่เศรษฐกิจชะลอ การขยายผลิตภัณฑ์มวลรวมภายในประเทศ (จีดีพี) 1% การเก็บภาษีจะขยายตัว 0.70.8% แต่หากเศรษฐกิจดีมากๆ จีดีพีขยายตัว 1% การเก็บภาษีจะขยายตัวถึง 1.51.6% 
ตัวเลขการจัดเก็บภาษี สามารถเป็นเครื่องชี้ว่าเศรษฐกิจได้ผ่านจุดต่ำสุดไปแล้ว และการเก็บภาษีได้เกินเป้ายังมีอีกมาก ซึ่งขณะนี้ สศค.ได้ประสานงานกับกรมจัดเก็บภาษี ให้ทำรายละเอียดการเก็บภาษีลึกลงมากขึ้น เพื่อ สศค. จะได้นำมาทำการประมาณการเศรษฐกิจ ให้มีความแม่นยำมากขึ้น
แหล่งข่าวจากกระทรวงการคลัง เปิดเผยว่า การเก็บรายได้รัฐบาลปีงบประมาณ 2553 จะเกินเป้ากว่า 2.5 แสนล้านบาท เพราะนอกจากจะเก็บรายได้ตามปกติเกินเป้าประมาณ 2 แสนล้านบาท และอีกส่วนหนึ่งจะมีรายได้พิเศษจากการยึดทรัพย์ พ.ต.ท.ทักษิณ ชินวัตร อดีตนายกรัฐมนตรี จำนวน 4.6 หมื่นล้านบาท ซึ่งอดีตที่ผ่านมาคลังก็เคยมีรายได้พิเศษจากการยุบทุนรักษาระดับของธนาคารแห่งประเทศไทย (ธปท.) ก็มีการโอนเงินกลับให้คลังกว่า 3 หมื่นล้านบาท ส่งผลให้การกู้เพื่อการขาดดุลงบประมาณลดลง